Man val 200 m ná selfieFoto bloot ter illustrasie. (Foto: Jacob Jolibois/Unsplash) ŉ Stapper wat op ŉ piek van ŉ bergreeks in die Amerikaanse deelstaat Arizona gekampeer het, is vroeër vandeesweek dood aangetref nadat hy honderde meters geval het. Die man het na bewering ŉ selfie geneem toe hy gegly en geval het. Die sheriff in die gebied het Woensdag gesê dat die liggaam van Richard Jacobson (21) aan die voet van die Superstition-bergreeks gevind is nadat sy stapgenoot om 12:45 nooddienste ontbied het. Jacobson het na raming meer as 200 m geval vanaf hul kampeerplek bo-op die Flatiron-piek in die Lost Dutchman- nasionale park, berig CBS News. “Die slagoffer wou ŉ foto van homself met die stad se liggies in die agtergrond neem toe hy sy balans verloor, gegly en geval het,” het sers. Doug Peoble, lid van die plaaslike soek-en-reddingspan, gesê. ŉ Helikopter van die departement van openbare veiligheid in Arizona het gehelp om Jacobson se liggaam terug te bring. Volgens AllTrails, ŉ webwerf wat staproetes beoordeel, is die roete wat Jacobson en sy stapgenoot gevolg het een van die gewildste maniere om die piek te besoek. People berig dat een stapgeesdriftige die roete as uiters uitdagend beskryf het. “Dit is die moeilikste roete wat ek tot dusver hiér gedoen het, maar dit is die moeite werd wanneer jy bo kom,” skryf sy. “Die laaste ent is beslis die moeilikste en jy moet jouself voorberei om baie rotse te klim.” Ná ŉ reeks stapsterftes by die Grand Canyon in 2019 het Brandon Torres, hoof van nooddienste by die park, mense aangeraai om gefokus te bly tydens sulke roetes. “Daar was al ŉ paar gevalle waar mense ŉ foto neem waar hulle maak asof hulle gaan afval, en dan regtig afval,” het hy gesê. “Jy moet baie gefokus bly wanneer jy aan die rand van ŉ berg stap. Daar is eintlik soveel geleenthede om jou dood te val.” ŉ Studie wat in 2018 in die mediese joernaal Family Medicine and Primary Care gepubliseer is, sê altesaam 259 mense is tussen 2011 en 2017 dood weens selfieverwante ongelukke.